Imtella' Mejju 21, 2021 - Aġġornata 21 Ta' Mejju, 2021 10:23am Filmat: Reuters Il-Prinċep Harry qal li t-trawma li għadda minnha minħabba l-mewt ta' ommu waslitu biex jixrob l-alkoħol. F'intervista ma' Oprah Winfrey, li qed issir parti minn serje fuq is-saħħa mentali, The Me You Can't See, il-Prinċep Harry qal li ġimgħa xorb kien jixorbu f'ġurnata. Huwa qal li għaxar snin wara l-mewt t'ommu kien fit-tarf li jieħu wkoll id-droga biex ma jibqax iġorr il-weġgħa u n-niket tat-telfa t'ommu. Qal li l-funeral t'ommu ħallha impatt ħażin fuqu u kien joħloqlu ansjetà u jaqbdu ħafna panik. Omm il-Prinċep Harry, il-Prinċipessa Diana mietet f'inċident bil-karozza fl-1997 f'Pariġi. Dwar il-funeral t'ommu, il-Prinċep Harry qal li jibqa' jiftakar l-aktar huma l-ħsejjes taż-żwiemel mexjin. Matul is-serje The Me You Can't See, li se jixxandar fuq Apple TV, spjega li t-tbatija tal-mewt t'ommu baqa' jġorrha miegħu s-snin u ddeskriva li l-agħar żmien ta' ħajtu kien bejn meta kellu 28 u 32 sena. F'dawk l-erba' snin bata ħafna minn panic attacks u ansjetà kbira. Qal li kien jixrob mhux għax kien jieħu pjaċir iżda għax prova jinsa u jaħrab mir-realtà. Il-Prinċep Harry qed jaħdem ħafna biex joħloq għarfien u diskussjoni fuq is-saħħa mentali. Ftit xhur ilu, il-Prinċep Harry ingħata kariga f'BetterUp, kumpanija Amerikana li tqajjem għarfien dwar is-saħħa mentali u tiggwida lill-individwi fil-ħajja ta' kuljum.